Çedvik Bouzman

Çedvik Aaron Bouzman () — ABŞ aktyoru və prodüseri. "42" (2013), "Ayağa qalx" (2014) və "Marşal" (2017) kimi filmlərdə real şəxsləri canlandırmışdır. O, həmçinin "Qara pantera" (2018), "Birinci qisasçı: Qarşıdurma" (2016), "Qisasçılar: Sonsuzluq savaşı" (2018) və "Qisasçılar: Final" (2019) filmlərində Qara pantera rolunu canlandırması ilə məşhurdur.

Bouzmanın digər filmlərinə "21 körpü" (2019) və "Beş qan" (2020) filmləri daxildir. Dörd il kolorektal xərçənglə mübarizə apardıqdan sonra 43 yaşında ölmüşdür. Onun ən sonuncu filmi "Ma Reyninin qara ətəyi" 2020-ci ildə ölümündən sonra Netflix-də buraxılıb.

 Həyatı 
Bouzman afroamerikalı cütlük Karolin və Leroy Bouzmanın oğlu kimi Cənubi Karolinanın Anderson şəhərində doğulmuş və böyümüşdür. Bouzmanın sözlərinə görə DNT testi onun əcdadlarının Syerra-Leonedən olan Krio xalqı, Nigeriyadan olan Yoruba xalqı və Syerra-Leonedən olan Limba xalqı olduğunu göstərmişdir. Onun anası tibb bacısı idi, atası isə parça fabrikində işləyirdi. Bouzman 1995-ci ildə T.L.Anna liseyindən məzun olmuşdur. Həmin illərdə ilk tamaşasını yazmış və sinif yoldaşının öldürülməsindən sonra səhnələşdirmişdir.

Bouzman Vaşinqtonda Hovard Universitetinə daxil olmuş və 2000-ci ildə rejissorluq ixtisası üzrə bakalavr dərəcəsi almışdır. Müəllimlərindən biri Filisiya Raşadın dəstəyi ilə Londondakı bir proqrama qatılmışdır.

Bouzman film rejissoru olmaq istəyirdi və aktyorları daha yaxşı başa düşmək üçün özü də aktyorluqla maraqlanmağa başlamışdır. ABŞ-yə qayıdandan sonra Nyu-Yorkda Rəqəmsal Film Akademiyasından məzun olmuşdur.

Karyerasının başlanğıcından Bruklində yaşayırdı. Bouzman Şomburq təqaüdü proqramı çərçivəsində dram təlimçisi kimi işləmiş, 2008-ci ildə aktyorluq karyerası üçün Los-Ancelesə köçmüşdür.

 Karyerası 
Bouzmanın televiziyada ilk rolu 2003-cü ildə "Üçüncü saat" serialında olmuşdur. Həmin il o, "Mənim bütün uşaqlarım" sabun operasında Reqqi Montqomerini canlandırsa da, prodüserlər ssenaridəki irqçi streotiplər üzündən onu roldan çıxarmışdırlar. Maraqlıdır ki, onu bu rolda əvəz edən şəxs daha sonra "Qara pantera" filmində baş rolları bölüşəcəyi Maykl Cordan olmuşdur. Bouzman ilk televiziya işlərinə "Qanun və əmr", "CSI:NY" və "Təcili xidmət" serialları olmuşdur. O, həmçinin tamaşalar yazmağa davam etmiş, "Dərin azur" üçün yazdığı ssenari Çikaqoda səhnləşdirilmişdir. O, bu işinə görə 2006-cı ildə Cozef Cefferson mükafatını qazanmışdır. 2008-ci ildə "Linkoln yüksəklikləri" serialında mütəmadi oynamış və ilk filmi olan "Ekspress: Erni Devis hekayəsi" filmində oynamışdır. 2010-cu ildə "Naməlum şəxslər" serialında mütəmadi rolda oynamışdır.

Bouzmanun ilk baş rolu 2013-cü ildə çəkilmiş "42" filmi olmuşdur. O, bu filmdə beyzbol ulduzu Ceki Robinsonu canlandırmışdır. Rol üçün səs sınaqlarına gedəndən sonra aktyorluq karyerasını buraxmağı düşünürdü. Rol üçün 25 aktyor namizəd olsa da, rejissor Brayan Helgeland onun cəsarətini bəyənmiş və baş rola onu seçmişdir. 2013-cü ildə Bouzman "Ölüm dəliyi" filmində də baş rolda oynamışdır.

2014-cü ildə Bouzman "Draft günü" filmində oynamışdır. Növbəti il "Ayağa qalx" filmində Ceyms Braunu canlandırmışdır. 2016-cı ildə "Misir tanrıları" filmində Tot personajı ilə çıxış etmişdir.

2016-cı ildən başlayaraq Marvel Comics personajı Qara pantera rolunda çıxış etməyə başlamışdır. Marvel-lə 5 filmlik müqavilə imzaladıqdan sonra bu rolda ilk dəfə "Birinci qisasçı: Qarşıdurma" filmində rol oynamışdır. 2018-ci ildə "Qara pantera" filmində baş rolda çıxış etmişdir. Film böyük uğur əldə etmiş və ilin ən çox gəlir əldə edən filmlərindən olmuşdur. "Qisasçılar: Sonsuzluq savaşı" və "Qisasçılar: Final" filmlərində roluna davam etmişdir. Hər iki film də böyük gəlir əldə etmişdir. 2019-cu ildə "21 körpü" filmində baş rolda oynamışdır. 2020-ci ildə isə Netflix-in müharibə filmi olan "Beş qan" filmində çıxış etmişdir.

 Şəxsi həyatı 
Bouzman xristian kimi böyüyüb və kilsə xorunda çıxış edib. Bouzman qeyd etmişdi ki, Qara pantera roluna seçilməsi üçün tanrıya dua etmişdi.

2015-ci ildə müğənni Teylor Simon Ledvardla görüşməyə başlamış, 2019-cu ildə onunla nişanlanmış və daha sonra gizlicə evlənmişdir.

 Ölümü 
Bouzmana 2016-cı ildə III mərhələ kolorekral xərçəng diaqnozu qoyulmuşdur, 2020-ci ildə isə IV mərhələyə çatmışdır. Bouzman öz xəstəliyi barədə ictimai açıqlama verməmişdir. Müalicəsi zamanı digər filmlərdə rol almağa davam etmişdir. 28 avqust 2020-ci ildə evdə ailəsinin yanında ölmüşdür.

Çedvikin ölümü kino dünyasında böyük şok yaratmışdır. Marvel filmlərində onunla birlikdə çıxış etmiş Mark Ruffolo, Kris Evans, Kris Prett, Zoe Saldana, Bri Larson kimi aktyor və aktrisalar onun ölümü haqqında paylaşımlar ediblər. Onun ölümünü yad edən digər aktyor və aktirsalar arasında Duayn Conson, Maherşala Ali, Zakari Livay və başqaları olub. "42" filmində Ceki Robinson roluna görə Əsas Beyzbol Liqası da onun ölümü ilə bağlı paylaşım edib.

 Filmoqrafiya 
+Film İl Başlıq Rol Rejissor Qeydlər İst. 2008 Ekspress: Ervi Devis hekayəsi Floyd Littl Qeri Fleder 2012 Ölüm dəliyi Samuel Dreyk Mişa Uebli 2013 42 Ceki Robinson Bryan Helqeland2014 Draft günü Vontae Mak İvan ReytmanAyağa qalx Ceyms Braun Teyt Teylor2016 Misir tanrıları Tot Aleks Proyas Birinci qisasçı: Qarşıdurma T'Çalla / Qara pantera Antoni & Co Russo Kraldan mesaj Cekob Kinq Fabrice Du Welz Həmçinin icraçı prodüser 2017 Marşall Turqud Marşall Recinald Hudlin Həmçinin prodüser2018 Qara panteraT'Çalla / Qara pantera Rayan Kuqler Qisasçılar: Sonsuzluq savaşıAntoni & Co Russo2019 Qisasçılar: Final 21 körpü Andre Devis Brayan Kirk Həmçinin prodüser 2020 Beş qan Norman İrl "Stormin' Norm" Hollovay Spayk Li

 Qeydlər 

 İstinadlar 

 Xarici keçidlər 






Kateqoriya:Afroamerikalılar
Kateqoriya:ABŞ aktyorları
Kateqoriya:Kolorektal xərçəngdən ölənlər
Kateqoriya:ABŞ səs aktyorları
Kateqoriya:XXI əsr aktyorları